1. **O kas, jeigu...?**

*„Spinduliai kaip liūdnos mintys išsidraiko*/ *Kaip atgal grąžinti bėgantįjį laiką?“* („Rudens sonetai“18)

**Poeto likimas – tragiška beprasmybė. Žuvo būdamas vos 23-ejų metų.** Žemaičių Kalvarijoje prie Šv. Veronikos koplytėlės jį kliudė atsitiktinio sviedinio skeveldra. Sukniubo Vytautas vežimėlyje sužalota galva. Sužeistas arklys pats parvežė į draugo Pauliaus Jurkaus kiemą. Kitą dieną buvo skubiai kukliai palaidotas Žvyrynėlyje – mylimame gimtosios Šarnelės kalnelyje, nuo kurio mėgdavo stebėti gražiąsias tėviškės apylinkes.

O kas, jeigu poetas būtų spėjęs pasitraukti iš Lietuvos?

O kas, jeigu jis nebūtų tądien atsidūręs toje lemtingoje vietoje?

O kas, jeigu jis būtų sulaukęs brandos ir toliau kūręs?

O kas jeigu nebūtų karo, ir dar daug „o kas, jeigu...?“

Klausimą „o kas jeigu?” gali užduoti ne tik apie poeto žūtį, jo gyvenimą, kūrybą. Tokį klausimą gali užduoti žvelgdamas ir į savo gyvenimą, į savo pasaulį. Gali užduoti kitiems, o svarbiausia – pats sau. Abejoti viskuo ir ieškoti atsakymų kasdienybėje, knygose ar tiesiog savyje…